Qed ikun propost li din il-lukanda tinbena fuq biċċa art ta’ 3,000 metru kwadru biswit il-pont Mikiel Anton Vassalli Lukanda kbira ta’ 24 sular qed tkun proposta li tinbena biswit il-pont Mikiel Anton Vassalli f’Wied il-Għomor, wieħed mill-ftit postijiet pubbliċi miftuħa fiż-żona. Kienet il-gazzetta oħt MaltaToday li żvelat kif din il-lukanda qed tkun proposta li tinbena fuq biċċa art mdawra bit-toroq ta’ 3,000 metru kwadru li tħares lejn Wied il-Għomor. Skont il-pjani lokali għall-inħawi tat-Tramuntana tal-Port, din iż-żona hija meqjusa bħala spazju pubbliku miftuħ, bil-għan li jkunu protetti dawk il-ftit spazji pubbliċi li għad fadal f’dawn l-inħawi. Dan l-iżvilupp qed ikun propost minn Tum Invest, kumpanija mwaqqfa fl-2015 wara l-qasma f’Tumas Group. Skont l-applikazzjoni, il-pjanti jinkludu wkoll parkeġġ ta’ tliet sulari taħt l-art u lukanda ta’ 24 sular.